b'\n_START_ARTICLE_\nAtemptat d\'Istanbul del 19 de mar\xc3\xa7 de 2016\n_START_SECTION_\nRerefons\n_START_PARAGRAPH_\nL\'atac fou el quart atac su\xc3\xafcida amb bomba a Turquia en 2016, i va tenir lloc sis dies despr\xc3\xa9s d\'un altre atac su\xc3\xafcida a Ankara que va fer 37 morts. L\'ambaixada dels Estats Units a Ankara va publicar un av\xc3\xads per terrorisme als seus ciutadans el dia abans de l\'atac per Istanbul, Ankara, \xc4\xb0zmir i Adana. L\'ambaixada d\'Alemanya tamb\xc3\xa9 va emetre un av\xc3\xads per terrorisme als seus ciutadans tres dies abans de l\'atac. El Primer Ministre Ahmet Davuto\xc4\x9flu va declarar que els avisos eren "normals". Alemanya tamb\xc3\xa9 va tancar el seu consolat en l\'avinguda el dijous i el divendres anterior com a mesura de seguretat._NEWLINE_Segons la cadena BBC, els residents d\'Istanbul estaven alerta abans de l\'atac, a causa de la recent explosi\xc3\xb3 a Ankara, i no es fiaven de sortir. Despr\xc3\xa9s de l\'atac, segons el diari Cumhuriyet, el govern turc va rebre fortes cr\xc3\xadtiques en les xarxes socials per defici\xc3\xa8ncies en la seguretat.\n_START_SECTION_\nAtemptat\n_START_PARAGRAPH_\nL\'atac amb bomba va tenir lloc a l\'avinguda d\'\xc4\xb0stiklal, una zona comercial popular amb turistes i considerada l\'avinguda m\xc3\xa9s concorreguda de Turquia. Tot i aix\xc3\xb2, l\'atac es va produir a una hora en qu\xc3\xa8 l\'avinguda estava relativament tranquil\xc2\xb7la. El lloc de la detonaci\xc3\xb3 fou a uns pocs centenars de metres de dist\xc3\xa0ncia d\'un lloc on acostumen a aparcar els autobusos de la policia. Segons un testimoni, l\'atacant va detonar la bomba mentre passava al costat d\'un grup de turistes. Centenars de persones van fugir de l\'indret de l\'atac despr\xc3\xa9s de l\'explosi\xc3\xb3. A causa de l\'atac, el lloc es va emplenar de metralla. Despr\xc3\xa9s de l\'atac, es va tancar l\'avinguda al p\xc3\xbablic. Segons un reporter de la cadena CNN T\xc3\xbcrk, l\'atacant su\xc3\xafcida estava de cam\xc3\xad al seu objectiu real quan la bomba va detonar davant d\'un restaurant. Segons declaracions d\'un oficial turc citades per Reuters, l\'atacant fou "dissuadit" per la policia del seu objectiu real, i va fer esclatar la bomba "per por". Les investigacions inicials apunten a autors kurds.\n_START_SECTION_\nAutor de l\'atemptat\n_START_PARAGRAPH_\nTot i que les autoritats van afanyar-se a culpar el Partit dels Treballadors del Kurdistan (PKK), les autoritats turques van canviar d\'opini\xc3\xb3 quan la investigaci\xc3\xb3 estava avan\xc3\xa7ada, i llavors se sospita que l\'autor pot ser Estat Isl\xc3\xa0mic. Segons el diari Milliyet, les autoritats turques no van descartar Estat Isl\xc3\xa0mic com a possible autor des del principi. En declaracions al diari, el fet que l\'atac succe\xc3\xads prop d\'un grup de turistes va suggerir una implicaci\xc3\xb3 d\'Estat Isl\xc3\xa0mic. L\'organitzaci\xc3\xb3 Koma Komal\xc3\xaan Kurdistan (Confederalisme al Kurdistan) va declarar que s\'oposava als atacs contra civils i que condemnava els atacs._NEWLINE_L\'endem\xc3\xa0, les autoritats turques van anunciar que les proves d\'ADN havien identificat Mehmet \xc3\x96zt\xc3\xbcrk com a autor de l\'atac su\xc3\xafcida a Istanbul. Nascut el 1992 a la prov\xc3\xadncia de Gaziantep, i presumptament reclutat per Estat Isl\xc3\xa0mic, fou un dels dos sospitosos turcs que les autoritats estaven investigant. El dia abans, el diari Sabah mencionava \xc3\x96zturk i Sava\xc5\x9f Y\xc4\xb1ld\xc4\xb1z, militant d\'Estat Isl\xc3\xa0mic de 33 anys originari d\'Adana, com els possibles autors dels atemptats a Ankara l\'octubre de 2015 que van fer m\xc3\xa9s de 100 morts. Al vespre, les autoritats van detenir els pares de Y\xc4\xb1ld\xc4\xb1z.\n_START_SECTION_\nReaccions internacionals\n_START_PARAGRAPH_\n\xc2\xa0Fran\xc3\xa7a: Jean-Marc Ayrault, Ministre d\'Afers Exteriors de Fran\xc3\xa7a, va condemnar l\'atac, dient "Condemno en\xc3\xa8rgicament aquest acte menyspreable i covard que ha causat la mort de diverses persones", i afegia que Par\xc3\xads estava en solidaritat amb Turquia._NEWLINE_\xc2\xa0Gr\xc3\xa8cia: El Ministeri d\'Afers Exteriors de Gr\xc3\xa8cia va condemnar l\'atac, amb unes declaracions on deia "Gr\xc3\xa8cia condemna inequ\xc3\xadvocament el terrorisme, sense importar la causa. Expressem la nostra solidaritat amb el poble turc i les profundes condolences del poble grec i del govern grec cap a les fam\xc3\xadlies de les v\xc3\xadctimes"._NEWLINE_\xc2\xa0Iran: Mohammad Javad Zarif, Ministre d\'Afers Exteriors d\'Iran, va condemnar l\'atac i el va qualificar d\'"inhum\xc3\xa0"._NEWLINE_\xc2\xa0Pakistan: Pakistan va condemnar en\xc3\xa8rgicament l\'atac su\xc3\xafcida a Istanbul. Segons les declaracions del Ministeri d\'Exteriors, "Pakistan condemna aquest acte terrorista en els seus termes m\xc3\xa9s en\xc3\xa8rgics, i reitera la seva condemna del terrorisme en totes les seves formes i manifestacions"._NEWLINE_\xc2\xa0Estats Units: Els Estats Units van condemnar l\'atac terrorista mitjan\xc3\xa7ant un comunicat llegit per John Kirby, portaveu del Departament d\'Estat: "Els Estats Units condemnen en\xc3\xa8rgicament l\'atac terrorista d\'avui a l\'avinguda d\'Istiklal d\'Istanbul. Fem arribar el nostre condol a les fam\xc3\xadlies dels morts i la nostra esperan\xc3\xa7a de qu\xc3\xa8 els ferits tinguin una recuperaci\xc3\xb3 r\xc3\xa0pida".'